Finn Sørensen (EL), 2014-05-15:
Tak til SF's ordfører for noget vand.
Sådan hjælper vi hinanden her i Folketinget.
Jeg synes, det er godt, at Dansk Folkeparti rejser den her debat.
Enhedslisten og Dansk Folkeparti har et helt forskelligt syn på, hvad det er for et samfund, vi gerne vil have.
Vi har også et helt forskelligt syn på, hvad der skal ske med vores forhold til EU på længere sigt.
Dansk Folkeparti synes, at det er i orden, at udlændinge her i landet har dårligere vilkår og rettigheder end herboende.
Dansk Folkeparti er grundlæggende tilfreds med reglerne for EU's indre marked.
Enhedslisten går ind for, at udlændinge, der er her i landet, skal have de samme pligter og derfor også de samme rettigheder som herboende.
Vi mener, at verden og Europa ville være et bedre sted uden EU.
Vi mener, at EU's regler om det indre marked er hovedproblemet, når vi taler social dumping.
Men vi er i det mindste enige om, at det er gået for vidt med EU's indblanding i dansk politik, og det er store dele af befolkningen også.
Man skal da være ualmindelig tonedøv for ikke at kunne høre, at der er en voksende bekymring og kritik af EU's indblanding, ikke mindst i vores velfærds- og arbejdsmarkedspolitik.
Målingerne op til det kommende valg bekræfter jo sådan set det billede.
Jeg tror, at langt flere end disse 30 pct. vil synes, at det er en rigtig god idé at igangsætte en proces, hvor man undersøger konsekvenserne af, at vi på stort set alle politikområder har overladt suverænitet til EU.
Selv blandt de 70 pct., der måles til at stemme på japartierne, er der uden tvivl mange, der også er bekymrede og kritiske over for EU's stigende indblanding, og det bekræftes jo af de udmeldinger, der er kommet på det seneste fra disse japartier, hvor man i hvert fald indledningsvis forsøger at imødekomme befolkningens bekymringer på de forskellige punkter.
Enhedslisten tror, det ville være rigtig godt for danskernes debat om EU, hvis japartierne forholder sig til disse bekymringer.
Det ville også være godt, hvis de ville forholde sig til, hvordan det lige var, det gik med alle de løfter, de selv har udstedt gennem tiderne, om, at øget integration i EU ikke ville få konsekvenser for vores velfærds- og arbejdsmarkedsmodel, for vores konfliktret osv.
For EU har jo blandet sig i arbejdstidsbestemmelser, i konfliktretten, i muligheden for at fastholde et grundlæggende princip i udlændingeloven om arbejdstilladelse.
Det er EU's regler på cabotageområdet, der smadrer det danske transporterhverv osv. osv. På alle disse punkter og flere til har Enhedslisten stillet konkrete forslag, der kunne bidrage til løsning af problemerne, både på nationalt og på EU-plan, men de er blevet blankt afvist af regeringen og de øvrige japartier.
Vi har stillet forslag om, at den danske regering støtter EFS, den europæiske fagbevægelses, krav om en social protokol til traktaten.
Det er blevet afvist.
Vi har stillet forslag om, at regeringen støtter Finlands fortolkning af cabotagereglerne.
Det kunne da mindske skaderne en hel del, men det er blevet afvist.
Vi har foreslået, at vi tager et opgør med EU's indgriben i reglerne for velfærdsydelser.
Det er blevet afvist.
Nu vil man så også afvise en proces, hvor vi grundigt undersøger konsekvenserne af al den suverænitetsafgivelse og tager en bred debat med befolkningen på det grundlag, og så har vi så Enhedslistens tilføjelse: at det selvfølgelig bør føre frem til en efterfølgende folkeafstemning om, hvad befolkningen så mener.
Som en større afledningsmanøvre gør man det i dag til en debat om for og imod EU.
Det er jo ikke det, det handler om i dagens forespørgsel.
Det, det handler om i dag, er, om alle partier i Folketinget vil tage befolkningens bekymring over EU's indblanding alvorligt og igangsætte en proces, hvor de reelle konsekvenser bliver belyst, som kan danne grundlag for en bred, folkelig debat.
Jeg kan jo så kun konkludere, at japartierne er bange for den debat.
Den skal ikke ud i befolkningen, den skal blive her i Europaudvalget og i Folketinget.
Det er jo den melding, vi har fået.
Enhedslisten har et forslag til vedtagelse.
Det lyder sådan her: Forslag til vedtagelse
»Folketinget opfordrer regeringen til at følge eksemplet fra Storbritannien og igangsætte en kulegravning af, hvilke konsekvenser den stadigt større EU-regulering har for vores demokrati, velfærd, arbejdsmarked, økonomiske politik og udenrigspolitik.
Undersøgelsen skal danne grundlag for en bred folkelig debat om fordele og ulemper ved Danmarks nuværende forhold til EU med henblik på en eventuel efterfølgende folkeafstemning om Danmarks forhold til EU«.